John Morris

John Robert Morris, nado o 8 de xuño de 1913 e finado en Londres o 1 de xuño de 1977, foi un historiador inglés especializado no estudo das institucións do Imperio Romano e na historia da Gran Bretaña subromana. É coñecido sobre todo polo seu libro The Age of Arthur (en galego, A época de Artur) de 1973, no que intentou reconstruír a historia de Gran Bretaña e Irlanda durante a chamada "Idade Escura" (350–650 d.C.) trala retirada romana, baseándose en rexistros arqueolóxicos e históricos dispersos. O libro foi duramente criticado por outros historiadores académicos.

 Traxectoria 

 Carreira profesional 
Morris estudou historia moderna no Jesus College de Oxford de 1932 a 1935 e serviu no exército durante a Segunda Guerra Mundial. Despois da guerra, obtivo unha bolsa Leon na Universidade de Londres e unha bolsa junior no Instituto Warburg. En 1948 foi nomeado profesor de historia antiga no University College de Londres. Traballou na India en 1968 e 1969 como profesor para a Comisión de Subvencións Universitarias da India, antes de regresar á UCL para converterse en profesor titular de historia antiga, un cargo que ocupou ata a súa morte.

En 1952, Morris fundou a revista histórica Past & Present, que editou ata 1960, e permaneceu como presidente do consello editorial ata 1972. Foi un dos autores, xunto con A. H. M. Jones e J. R. Martindale, de The Prosopography of the Later Roman Empire, un dicionario biográfico dos anos 284–641, cuxo primeiro volume se publicou en 1971. Tamén impulsou a publicación dunha nova edición do Domesday Book e editou a serie Arthurian Period Sources. En 1975, Morris escribiu o guión "Domesday Republished" para a serie de televisión Look, Stranger: Domesday Republished, da BBC. O seu último libro foi Londinium: London in the Roman Empire, publicado postumamente en 1982.

 Participación política 
Morris foi un socialista e activista antibélico. Presentouse sen éxito ás eleccións ao Parlamento en 1935 como candidato do Partido Laborista e foi durante un tempo secretario do deputado laborista George Strauss. Foi membro fundador do Comité dos 100, un grupo antibélico fundado por Bertrand Russell en 1960, e máis tarde participou no Instituto para o Control Obreiro.

 The Age of Arthur 
The Age of Arthur (1973) foi o primeiro intento dun historiador profesional de elaborar unha imaxe de Gran Bretaña durante o período 350–650, cando se supón que viviu o rei Artur (a quen Morris acepta como un personaxe histórico auténtico). Non obstante, o libro non trata exclusivamente sobre Artur, senón sobre a historia da Gran Bretaña celta durante esa época. O libro tamén inclúe capítulos detallados sobre Bretaña, argumentando que a súa poboación celta, que proviña de migracións da "Gran Bretaña", significaba que a "Pequena Bretaña" (Bretaña) era tan herdeira da Britania romana como o eran Inglaterra, Gales, Irlanda e Escocia.

 Críticas 
Aínda que popular entre o público, o libro foi moi criticado nos círculos históricos profesionais, prexudicando gravemente a reputación académica de Morris aos ollos de moitos dos seus compañeiros. David Dumville lanzou un famoso ataque mordaz contra a metodoloxía de Morris; e aínda que unha das críticas máis influentes do libro, a cargo de D. P. Kirby e J. E. Caerwyn Williams, o describiu como "unha obra erudita aparentemente impresionante", continuou argumentando que esta aparente erudición "ao inspeccionala, desfaise nun tecido enmarañado de feitos e fantasía que é á vez enganoso e equivocado". Outros, como James Campbell, foron máis xenerosos, pero aínda consideraron que The Age of Arthur era tan enganosa e chea de problemas que en realidade só era útil para historiadores profesionais que podían separar as ideas interesantes dos voos da fantasía. Charles Thomas describiuno en 1994 como un "libro estupendo aínda que exasperante".Thomas (1994), p. 42 O Departamento de Antigüidades Medievais e Posteriores do Museo Británico marcou o seu exemplar do libro coa etiqueta "non recomendado para o público en xeral/non iniciados".

 Obras seleccionadas 

 Prosopography of the Later Roman Empire, ed. with A. H. M. Jones and J. R. Martindale:
 Volume 1 (Cambridge University Press, 1971) from 260 to 395
 Volume 2 (Cambridge University Press, 1980) from 395 to 527
 Arthurian Period Sources series, ed. John Morris:
 The Age of Arthur: Volume 1: Roman Britain and the Empire of Arthur (London:  Phillimore)
 The Age of Arthur: Volume 2: The Successor States  (London: Phillimore)
 The Age of Arthur: Volume 3:  Church, Society and Economy (London: Phillimore)
 Arthurian period sources, vol. 1: Introduction, notes and index (London: Phillimore)
 Arthurian period sources, vol. 2: Annals and Charters (London: Phillimore)
 Arthurian period sources, vol. 3: Persons (London: Phillimore)
 Arthurian period sources, vol. 4: Places and Peoples and Saxon Archaeology (London: Phillimore)
 Arthurian period sources, vol. 5: Genealogies and texts (London: Phillimore)
 Arthurian period sources, vol. 6: Studies in Dark-Age History (London: Phillimore)
 Arthurian period sources, vol. 7: Gildas, The Ruin of Britain and Other Documents (London: Phillimore, 1978)
 Arthurian period sources, vol. 8: Nennius: British History and the Welsh Annals (London & Chichester: Phillimore, 1980)
 Londinium: London in the Roman Empire (London: Weidenfeld & Nicolson, 1982)

 Notas 

 Véxase tamén 

 Bibliografía 



Categoría:Nados en 1913
Categoría:Finados en 1977
Categoría:Historiadores do Reino Unido
Categoría:Profesores do University College London
Categoría:Alumnos da Universidade de Oxford